PROCES VERBAL
Nr. 10 din 28-29.05.2015

al ședinței Consiliului de Observatori al Instituției Publice Naționale a Audiovizualului Compania „Teleradio-Moldova”

Au fost prezenți 

membrii Consiliului de Observatori: CĂLUGĂRU Larisa, DELEU Doina, GUREZ Lilia, GROZAVU Petru, NISTOR Stela, ȚAPEȘ Vitalie, VASILACHE Ludmila.

Invitați:
Surdu Mircea - Președinte interimar al IPNA Compania ”Teleradio-Moldova”;

Melnic Leonid – Vicedirector TV, şef departament producţie;

Guțu Alexandru – Director tehnic al postului public de televiziune ”Moldova 1”;

Gheorghișenco Veaceslav – Director interimar al radiodifuziunii al IPNA Compania ”Teleradio-Moldova”;
Scoarță Mihail – Specialist principal, Serviciul dezvoltare strategică;
Chiorpec Ion - Șef Serviciu programe ”Radio Moldova Muzical”;

Bunduchi Tatiana - Șef Serviciu programe ”Radio Moldova Tineret”;

Bădulescu Victor - Șef al Centrului tehnic radio;

Stahi Victor - Șef al Departamentului înregistrări și colective muzicale;

Cojocaru Svetlana – Producător audio-video (coordonator știri);

Blanaru Galina – Șef departament financiar;

Verbeniuc Ion – Director tehnic;

Cojocaru Vitalie – Șef serviciu marketing, vînzări servicii, cercetare;

Vicol Alecu – Șef serviciu juridic;

Josanu Efim – Șef direcție sport Radio/TV;

Balteanu Natalia – Contabil șef.

În conformitate cu p. 36 - 37 din Regulamentul Consiliului de Observatori al Instituţiei Publice Naţionale a Audiovizualului Compania „Teleradio-Moldova”, aprobat prin Hotărârea Consiliului de Observatori nr. 1/3 din 09.02.2007, modificat prin Hotărârea  Consiliului de Observatori nr. 11 din 17.03.2015.
S-a votat începerea şedinţei, ora 14:00

Ordinea de zi publicată:
1. Cu privire la examinarea Caietului de sarcini al IPNA Compania ”Teleradio-Moldova” pentru anul 2015;
2. Cu privire la examinarea dosarelor participanților la concursul pentru funcțiile de Președinte și de Director al radiodifuziunii IPNA Compania „Teleradio- Moldova”;
3. Diverse.

S-a propus aprobarea Ordinei de zi.
S-a votat: „Pentru” – 6 voturi (L. Călugăru; D. Deleu; P. Grozavu; S. Nistor; V. Țapeș; L. Vasilache)
1. Cu privire la examinarea demersului Președintelui interimar al IPNA Compania ”Teleradio-Moldova”, Mircea Surdu. 

Dna Lilia Gurez, s-a prezentat cu întîrziere la ședința Consiliului. Ora sosirii 14:06.


Președintele CO, L. Vasilache a prezentat un demers din partea Președintelui interimar al IPNA Compania ”Teleradio-Moldova”, M. Surdu, cu privire la modificarea grilei de emisie, pentru data de 3 iunie 2015. Astfel, datorită includerii emisiunii ”Moldova în Direct” ediție specială  în programul de la ora 21:30, știrile de la ora 22:00 vor fi difuzate la ora 22:30. Ținînd cont că suntem în toiul campaniei electorale, postul public de televiziune urmează să informeze despre aceste schimbări nu doar Consiliul Coordonator al Audiovizualului dar și Comisia Electorală Centrală. 

S-a propus aprobarea schimbărilor efectuate în grila de emisie a postului public de televiziune ”Moldova 1” pentru data de 3 iunie curent.

S-a votat: „Pentru” – 7 voturi (L. Călugăru; D. Deleu; P. Grozavu; L. Gurez; S. Nistor; V. Țapeș; L. Vasilache)
2. Cu privire la examinarea Caietului de sarcini al IPNA Compania ”Teleradio-Moldova” pentru anul 2015;

Dna Vasilache a menționat faptul că membrii CO au studiat minuțios Caietul de Sarcini pentru anul 2015, au observat schimbările elaborate ca urmare a obiecțiilor menționate în cadrul ședinței CO din 08.05.2015.


Dl Scoarță, a făcut o succintă prezentare a Caietului de sarcini al  IPNA Compania ”Teleradio-Moldova” pentru anul 2015, referindu-se, în mare parte la modificările operate.

Toate observațiile și comentariile au fost luate spre executare, printre care s-a menționat: 

· postul de televiziune ”Moldova 1” insistă pe lansarea celui de al doilea post și face o motivare succintă în textul Caietului de sarcini al  IPNA Compania ”Teleradio-Moldova” pentru anul 2015 și mai detaliată în anexele acestuia;
· Posturile de radio și-au motivat costurile, exact după cerințele membrilor CO;
· Departamentul Multimedia i-a redus ofertele; 
· Centrele tehnice ale televiziunii și radioului și-au formulat prioritățile, etc. 

Dna Vasilache a cerut ca suma alocată pentru digitalizare să fie motivată, și anume să fie indicată suma aproximativă estimată de ÎS ”Radiocomunicații”.

Dna Deleu a propus că membrii CO să se convoace în fiecare semestru al anului cu privire la examinarea executarii / îndeplinirii sarcinilor planificate în Caietul de sarcini al IPNA Compania ”Teleradio-Moldova” pentru anul 2016. 
Prima ședință de acest gen se programează pentru începutul lunii iulie curent.
Dl Grozavu și-a exprimat dezacordul cu faptul că bugetul trecut în Caietul de sarcini pentru 2015 este unul imnprovizat, ireal, construit pe fonduri bănuite, care, în realitate nu există (peste 60 de mln. lei, ceruți suplimentar de la buget). S-au făcut obiecții și la modul de clasificare și plată a retribuțiilor pentru diferite categorii de angajați, precum și la deschiderea canalului de televiziune ”Moldova-2”. ”Din momentul în care nu am adus la condiții și standarde ”Moldova-1”, e prea devreme să mai creăm un al doile canal pe care să-l privească foarte puțină lume și pentru care trebuie să facem cheltuieli suplimentare”, a conchis Grozavu. 
După discuții, Președintele CO a propus aprobarea Caietului de sarcini al IPNA Compania ”Teleradio-Moldova” pentru anul 2015, numind responsabilii care vor introduce toate rectificările necesare pentru a putea remite acest Caiet spre avizare către CCA, iar ulterior Parlamentului Republicii Moldova.
S-a votat: „Pentru” – 5 voturi (L. Călugăru; D. Deleu; L. Gurez; S. Nistor; L. Vasilache); ”Contra” – 2 voturi (P. Grozavu; V. Țapeș)
3. Cu privire la modificarea Hotărârii CO nr. 25 din 15 aprilie 2015.
În cadrul ședinței, Președintele interimar al IPNA Compania ”Teleradio-Moldova”, dl M. Surdu a venit cu o solicitare către membrii Consiliului de Observatori. Ținînd cont de faptul că, la însărcinarea dlui. Veaceslav Gheorghișenco de a îndeplini atribuțiile de serviciu ale Directorului radiodifuziunii nu i-a fost stabilit salariul de funcție, acest lucru nu permite departamentului financiar eliberarea salariului pentru această funcție.  
Juristul IPNA Compania ”Teleradio-Moldova”, Aleco Vicol a propus ca stabilirea salariului de funcție al dlui. Gheorghișenco să fie făcută prin modificarea art. 2 al Hotărârii CO nr. 25 din 15  aprilie 2015 și anume prin înlocuirea sintagmei ”Îndeplinirea atribuțiilor de serviciu ale Directorului radiodifuziunii IPNA Compania ”Teleradio-Moldova” va fi asigurată de Veaceslav Gheorghișenco din data de 17.04.2015 pînă la confirmarea în funcție, în bază de concurs a Directorului radiodifuziunii IPNA Compania ”Teleradio-Moldova” (art. 58 lit. f) din Codul audiovizualului)” cu sintagma „Îndeplinirea atribuțiilor de serviciu a Directorului radiodifuziunii IPNA Compania „Teleradio-Moldova” va fi asigurată de dl Veaceslav Gheorghișenco din din data de 17.04.2015 pînă la confirmarea în funcție, în bază de concurs a Directorului radiodifuziunii IPNA Compania „Teleradio-Moldova” (art. 58, lit. f) din Codul audiovizualului), cu stabilirea salariului în mărime de 4 salarii medii lunare ale personalului de creaţie al Companiei, calculat în raport cu ultimele 3 luni de activitate a acesteia”.
S-a votat: „Pentru” – 7 voturi (L. Călugăru; D. Deleu; P. Grozavu; L. Gurez; S. Nistor; V. Țapeș; L. Vasilache)
4. Cu privire la examinarea dosarelor participanților la concursul pentru funcția de Președinte al IPNA Compania „Teleradio- Moldova” și pentru funcția de Director al radiodifuziunii IPNA Compania „Teleradio - Moldova”.
Membrii CO, care au avut la dispoziție dosarele participanților la concursul pentru funcția de Președinte al IPNA Compania „Teleradio-Moldova” și de Director al radiodifuziunii al IPNA Compania „Teleradio-Moldova”, au remarcat faptul că, potrivit dosarelor prezentate, toți candidații întrunesc condițiile prevăzute de Regulamentul ad-hoc de organizare a concursului.
Dna L. Vasilache a ținut să precizeze că toate dosarele conțin Declarația pe propria răspundere a concurenților și responsabilitatea pentru orice abatere de la Regulament, în cazul în care va fi constatată, este pe seama semnatarului Declarației. 
Acestea fiind menționate, Președintele CO a propus de a:
· aproba dosarele participanților la concursul pentru funcția de Președinte al IPNA Compania „Teleradio - Moldova”.
S-a votat: „Pentru” – 7 voturi (L. Călugăru; D. Deleu; P. Grozavu; L. Gurez; S. Nistor; V. Țapeș; L. Vasilache)
· aproba dosarele participanților la concursul pentru funcția de Director al radiodifuziunii al IPNA Compania „Teleradio - Moldova”.
S-a votat: „Pentru” – 7 voturi (L. Călugăru; D. Deleu; P. Grozavu; L. Gurez; S. Nistor; V. Țapeș; L. Vasilache)
5. Cu privire  la solicitarea Consiliului de Observatori al Instituţiei Publice Naţionale a Audiovizualului Compania „Teleradio-Moldova” adresată Ministerului Finanțelor al Republicii Moldova
Luînd în considerație faptul că prin scrisoarea nr. 2/04 din 28 aprilie curent, Consiliul de Observatori al IPNA Compania ”Teleradio -Moldova”, a solicitat Inspecției Financiare a Ministerului Finanțelor copia rapoartelor de control efectuate la IPNA Compania ”Teleradio-Moldova” în perioada anilor 2012-2015. Ulterior, prin scrisoarea nr. 27-05-10/634 din 22 mai curent, Inspecția financiară a considerat imposibilă prezentarea materialelor solicitate de Consiliul de Observatori. Membrii CO au decis de a solicita Ministerului Finanțelor al Republicii Moldova informație cu privire la controalele financiare efectuate la IPNA Compania „Teleradio - Moldova”.

Textul scrisorilor se anexează: 
” Dlui Anatol ARAPU,

Ministrul Finanțelor al Republicii Moldova
Stimate domnule Ministru,

Prin prezenta, Consiliul de Observatori al Instituției Publice Naționale a Audiovizualului Compania „Teleradio-Moldova” Vă solicită respectuos prezentarea în copie, care ar corespunde originalului, a tuturor rapoartelor de control cu anexe a controalelor efectuate de către Inspecția Financiară a Ministerului Finanțelor al Republicii Moldova la IPNA Compania „Teleradio - Moldova” în perioada anilor 2012 - 2015.

Ținem să Vă comunicam faptul că, prin scrisoarea nr. 2/04 din 28.04.2015, Consiliul de Observatori a solicitat informația menționată și de la Inspecția Financiară a Ministerului Finanțelor, iar prin scrisoarea nr. 27-05-10/634 din 22.05.2015, Inspecția Financiară a considerat imposibilă prezentarea materialelor solicitate (se anexează).


Astfel, ținând cont de prevederile art. 55 din Codul audiovizualului, conform căruia: ”Conducerea Companiei este exercitată de Consiliul de Observatori”, membrii Consiliului de Observatori se arată nedumeriți de răspunsul Inspecției Financiare și insistă ca datele solicitate să fie prezentate.

Cu respect, 

Ludmila VASILACHE 

PREŞEDINTE CO ”
S-a votat: „Pentru” – 7 voturi (L. Călugăru; D. Deleu; P. Grozavu; L. Gurez; S. Nistor; V. Țapeș; L. Vasilache)
6. Cu privire  la sesizarea Consiliului de Observatori al Instituţiei Publice Naţionale a Audiovizualului Compania „Teleradio-Moldova” adresată Procuraturii Generale a Republicii Moldova

Ca urmare a efectuării auditului conformităţii gestionării fondurilor publice pentru anii 2013-2014 la IPNA Compania „Teleradio-Moldova”, Curtea de Conturi a Republicii Moldova a sesizat prin scrisoarea nr. 07/1-542 din 12 mai 2015 Consiliul de Observatori al IPNA Compania „Teleradio-Moldova”, informându-l despre constatarea mai multor  încălcări în administrarea și gestionarea resurselor financiare, bugetare și extrabugetare, fapt care a condus la neacumularea integrală a veniturilor și majorarea riscurilor de ratare a acestora de milioane lei.
În această ordine de idei, ținînd cont de rezultatele Raportului auditului conformităţii gestionării fondurilor publice asociat situaţiilor financiare, membrii CO au decis de a sesiza Procuratura Generală a Republicii Moldova.
Dna L. Călugăru a prezentat un model al acestei sesizări, iar după lungi dezbateri, dna Deleu a propus de a continua sedința de astăzi, în următoarea zi (29 mai curent), la ora 13:00. Timp în care, dumneaiei se angajează să studieze amănunțit Raportul auditului conformităţii gestionării fondurilor publice pentru anii 2013-2014 la IPNA Compania „Teleradio-Moldova” și să vină cu un alt model de sesizare adresată Procuraturii Generale a Republicii Moldova.
S-a votat: „Pentru” – 7 voturi (L. Călugăru; D. Deleu; P. Grozavu; L. Gurez; S. Nistor; V. Țapeș; L. Vasilache)
Durata şedinţei: 14:00-17:20.

Continuarea ședinței la data de 29 mai 2015, ora 13.00

Au fost prezenți 

membrii Consiliului de Observatori: CĂLUGĂRU Larisa, DELEU Doina, GUREZ Lilia, GROZAVU Petru, NISTOR Stela, ȚAPEȘ Vitalie, VASILACHE Ludmila.

Președintele CO, dna L. Vasilache a comunicat în cadrul ședinței despre faptul că există două variante de sesizări, însă acestea nu sunt variantele finale și a propus că aceste variante să fie examinate în cadrul ședinței pentru a identifica varianta cea mai bună și de a întocmi sesizarea Consiliului de Observatori adresată Procuraturii Generale a Republicii Moldova.

În continuare, membrii CO au studiat fiecare punct în parte a textelor sesizărilor și au propus ca în partea ”Circumstanţelor de fapt a sesizări” să fie incluse toate constatările incluse în Raportul Curții de Conturi.  
Dl P. Grozavu a propus ca în partea introductivă a sesizării să se utilizeze o formulă generală ce încadrează toate procesele de fraudă și devieri de activitate, ratare de venituri, deoarece CO nu este o instanță care condamnă pe cineva, atribuția CO fiind de a sesiza organele competente.

Dna Deleu, a insistat ca în sesizarea adresată Procuraturii generale să se conțină următoarele solicitări:

”1. Să se verifice dacă „REZERVELE ŞI NECONFORMITĂŢILE” constatate de Curtea de Conturi RM conţin elemente ale componenţei de infracţiuni economice sau contra patrimoniului prevăzute de Codul Penal al Republicii Moldova.
2. Atragerea la răspundere penală a persoanelor vinovate cu restituirea prejudiciului material cauzat IPNA Companiei „Teleradio-Moldova”, în cazul în care se constată prezenţa elementelor infracţionale.
3. Despre decizia luată, rugăm să fim informaţi conform legislaţiei în vigoare la adresa: IPNA Companiei „Teleradio-Moldova”, MD 2028, mun. Chişinău, str. Mioriţa, 1.” 

Dna Nistor a propus întroducerea sintagmei: ”examinarea prezentului demers în ordinea articolelor 262, 263 şi art. 274 din Codul de procedură penală a Republicii Moldova”.
Dna Deleu a fost de acord cu propunearea enunțată și a mai adaugat faptul că în conformitate cu legislația în vigoare, în termen de 30 zile, procurorul întocmește un proces-verbal în care consemnează cele constatate privitor la infracţiunea depistată, apoi, prin ordonanţă, dispune începerea urmăririi penale”. 
Totodată, D. Deleu a propus ca în partea de ”Solicitare” să fie incluse încă 2 puncte:

” 1. Examinarea prezentului demers în ordinea articolelor 262, 263 şi 274 din Codul de procedură penală a Republicii Moldova;

2. Verificarea dacă faptele constatate de Curtea de Conturi a Republicii Moldova conțin elemente ale componenței de infracțiuni economice sau contra patrimoniului prevăzute în Codul Penal al Republicii Moldova”.
Președintele CO, L. Vasilache, a dat citire textului sesizării adresate Procuraturii Generală a Republicii Moldova cu privire la Raportul auditului conformității gestionării fondurilor publice asociat auditului situațiilor financiare la IPNA Compania „Teleradio - Moldova” pe anii 2013-2014, efectuat de Curtea de Conturi a Republicii Moldova și publicat în Monitorul Oficial al Republicii Moldova nr. 124-130 din 22 mai 2015
Textul sesizării se atașează: 
” Dlui Corneliu GURIN, 

   Procuror General al Republicii Moldova                     

Sesizare

Stimate domnule Procuror General,

În urma efectuării auditului conformităţii gestionării fondurilor publice pentru anii 2013-2014 la IPNA Compania „Teleradio-Moldova”, Curtea de Conturi a Republicii Moldova a sesizat prin scrisoarea nr. 07/1-542 din 12 mai 2015 Consiliul de Observatori al IPNA Compania „Teleradio-Moldova”, informându-l despre constatarea mai multor  încălcări în administrarea și gestionarea resurselor financiare, bugetare și extrabugetare, fapt care a condus la neacumularea integrală a veniturilor și majorarea riscurilor de ratare a acestora de milioane lei.
În această ordine de idei, ținînd cont de rezultatele Raportului auditului conformităţii gestionării fondurilor publice asociat situaţiilor financiare la Instituția Publică Națională a Audiovizualului Compania „Teleradio-Moldova” pe anii 2013-2014 și de prevederile art. 262, 263 şi art. 274 din Codul de procedură penală a Republicii Moldova

 SOLICITĂM:

1. Examinarea prezentului demers în ordinea articolelor 262, 263 şi 274 din Codul de procedură penală a Republicii Moldova;

2. Verificarea dacă faptele constatate de Curtea de Conturi a Republicii Moldova conțin elemente ale componenței de infracțiuni economice sau contra patrimoniului prevăzute în Codul Penal al Republicii Moldova;

3. Atragerea la răspundere penală a persoanelor vinovate cu restituirea prejudiciului material cauzat IPNA Companiei „Teleradio-Moldova”;

4. Recunoașterea IPNA Compania „Teleradio-Moldova” în calitate de parte-vătămată și parte-civilă cu suma prejudiciului care va fi stabilită în cazul în care se constată prezența elementului infrancțional;

5. Despre decizia luată, rugăm să fim informaţi conform legislaţiei în vigoare la adresa: Consiliul de Observatori al IPNA Compania „Teleradio-Moldova”, MD 2028, mun. Chişinău, str. Mioriţa, 1. Telefoane de contact: 022 406 886.

Circumstanţele de fapt a prezentei sesizări:


În conformitate cu Raportul auditului conformităţii gestionării fondurilor publice asociat situaţiilor financiare la IPNA Compania „Teleradio-Moldova” pe anii 2013-2014 au fost stabilite următoarele încălcări menționate în concluziile din Raportul Curții de Conturi a Republicii Moldova, după cum urmează:

1. IPNA Compania „Teleradio-Moldova” nu a creat condiţiile necesare privind implementarea sistemului de management financiar şi control, ceea ce a determinat neasigurarea stabilirii elementelor şi proceselor pentru o bună guvernare a utilizării şi gestionării fondurilor publice;

2. Neimplementarea pe deplin a sistemului de control intern şi nerespectarea în unele cazuri, a normelor legale privind achiziţiile de bunuri şi servicii de către IPNA Compania „Teleradio-Moldova” au determinat suportarea cheltuielilor nejustificate (0,6 mil.lei), precum şi calcularea neconformă a amortizării fondului de bibliotecă ceea ce a cauzat denaturarea situaţiilor financiare pentru anul 2013 (0,6 mil.lei), ultima fiind corectată în anul 2014;

3. Nerespectarea cadrului legal de către IPNA Compania”Teleradio-Moldova” a determinat: (i) neînregistrarea fondului înregistrărilor radiofonice şi televizate în Registrul patrimoniului cultural naţional mobil; (ii) neasigurarea diminuării riscurilor privind integritatea fondului cu valoarea istorică şi culturală; (iii) majorarea nejustificată a cheltuielilor prin calcularea  neconformă a amortizării fondului înregistrărilor radiofonice şi televizate cu 3,1 mil.lei, fiind denaturate situaţiile financiare în aceiaşi sumă;

4. Neracordarea politicii contabile la prevederile actelor normative ce reglementează evidenţa stocurilor de mărfuri şi materiale a condiţionat denaturarea situaţiilor financiare pentru anul 2013 cu 4,1 mil.lei şi cu 4,2 mil.lei pentru anul 2014;

5. Neconformarea Companiei la prevederile actelor legislative şi normative în vigoare a determinat denaturarea în anul 2013 cu 0,1 şi respectiv cu 0,1 mil. lei în 2014 a situaţiilor financiare la capitolul creanţe şi datorii, precum şi la venituri şi cheltuieli în aceleaşi sume;

6. Nedescrierea exhaustivă în politica de contabilitate a modului de înregistrare a capitalului propriu (72,5 mil.lei) a determinat admiterea unor carenţe ce au denaturat semnificativ valoarea componentelor acestuia;

7. Estimarea şi planificarea de către IPNA Compania”Teleradio-Moldova” a veniturilor şi cheltuielilor de la bugetul de stat, precum şi din surse proprii fără reglementarea şi asigurarea racordării şi delimitării acestora pentru realizarea politicii editoriale şi a indicatorilor prestabiliţi nu oferă date exhaustive privind utilizarea conform destinaţiei a mijloacelor bugetare şi respectiv atingerea rezultatelor scontate;

8. Managementul IPNA Compania „Teleradio-Moldova” nu a reuşit să implementeze un proces de control intern relevant ceea ce a determinat: (i) nemonitorizarea sistemului de contractare a serviciilor de coproducţie şi neevaluarea realizării activităţilor privind încasarea necondiţionată a veniturilor propriii; (ii) clasificarea eronată a serviciilor acordate; (iii) nedeţinerea datelor sistematizate privind contractele ce nu generează obligaţiuni financiare între părţi; (iv) neînregistrarea conformă în evidenţă contabilă a tranzacţiilor de coproducţie ceea ce afectează credibilitatea situaţiilor financiare;

9. IPNA Compania „Teleradio-Moldova” nu a asigurat implementarea şi realizarea procesului de control intern privind transmiterea spaţiului neutilizat şi întreprinderea măsurilor pentru încasarea necondiţionată a veniturilor provenite din acordarea serviciilor de locaţiune, ceea ce a condiţionat cauzarea prejudiciilor în sumă de 0,8 mil.lei, prin admiterea neconformităţilor, cum ar fi: (i) transmiterea bunurilor neutilizate fără acordul prealabil al Consiliului de Observatori; (ii) în unele contracte nestabilirea conformă a clauzelor vizînd aplicarea în caz de neachitare în termen a penalităţilor; (iii) neîntreprinderea măsurilor posibile privind încasarea conformă a plăţilor de locaţiune de la doi agenţi economici;

10. IPNA Compania”Teleradio-Moldova” nu dispune de date analitice privind veniturile şi cheltuielile aferente activităţii Bazei de odihnă „Unda”, în vederea identificării surselor suplimentare de venit, în timp ce cheltuielile acesteia depăşesc semnificativ veniturile;

11. Stabilirea neconformă a nivelurilor şi treptelor de salarizare, majorarea neregulamentară a numărului de unităţi de personal, precum şi remunerarea neîntemeiată a unor angajaţi au condiţionat majorarea cheltuielilor de retribuire a muncii în cadrul IPNA Compania „Teleradio-Molodva” (1,7 mil.lei) şi respectiv, atragerea unor alocaţii suplimentare de la bugetul de stat, situaţie determinată de neimplementarea corespunzătoare a sistemului de control intern;

12. Neimplementarea pe deplin a controlului intern de către IPNA Compania „Teleradio-Moldova” a condiţionat achiziţii neconforme a produselor radio şi televizate (1,7 mil.lei) în lipsa documentelor ce ar justifica dreptul ofertanţilor de difuzare pe teritoriul republicii a filmelor produse în alte ţări. IPNA Compania „Teleradio-Moldova” nu a respectat principiile de înregistrare a angajamentelor ceea ce a denaturat situaţiile financiare în anul 2013 la capitolul de cheltuieli cu 0,4 mil.lei;

13.  Politica de contabilitate a IPNA Compania „Teleradio-Moldova” nu reglementează situaţiile specifice domeniului ceea ce a determinat unele neconformităţi: (i) reflectarea eronată în evidenţă contabilă a cheltuielilor aferente cotizaţiilor de membru al UERT (2,02 mil.lei) în lipsa veniturilor aferente acestora; (ii) înregistrarea eronată a veniturilor (2,2 mil.lei), (iii) înregistrarea neconformă a cheltuielilor de membru al UERT (0,3 mil.lei);

14.  IPNA Compania „Teleradio-Moldova” deşi  înregistrează cheltuieli pentru crearea şi emisia producţiei proprii, nu a asigurat evidenţa conformă a costurilor efective pentru fiecare produs, acestea fiind reflectate la nivelul global (pe oră de emisie), ceea ce nu oferă date relevante managementului la luarea deciziilor, situaţie determinată de nereflectarea în politica contabilă a domeniului specific de activitate;

15.  În cadrul IPNA Compania „Teleradio-Moldova” lipsesc instrumentele pentru identificarea veniturilor din publicitate, fapt ce a cauzat neacumularea integrală a veniturilor și majorarea riscurilor de ratare a acestora. Rezervele şi neconformităţile la acest capitol au determinat: (i) nefacturarea, neînregistrarea şi neîncasarea integrală a veniturilor din vînzări (1800,79 min. de publicitate în sumă de 3,1 mil.lei); (ii) acordarea neconformă a reducerilor semnificative (1,2 mil.lei) pentru serviciile de publicitate; (iii) nedeţinerea datelor privind volumul şi timpul planificat şi a celui acordat pentru spoturile publicitare; (iv) înregistrarea neconformă a contractelor de publicitate; (v) înregistrarea neconformă în evidență a veniturilor din prestarea acestor servicii (0,7 mil.lei).

Anexe:

1. Copia scrisorii Curţii de Conturi RM nr. 07/1-542 din 12 mai 2015.

2. Copia Hotărârii CC RM nr. 13 din 30 aprilie 2015 „Cu privire la Raportul auditului conformităţii gestionării fondurilor publice asociat auditului situaţiilor financiare la Instituţia Publică Naţională a Audiovizualului Compania „Teleradio-Moldova" pe anii 2013-2014".

3. Copia Raportului CC RM auditului conformităţii gestionării fundurilor publice asociat auditului situaţiilor financiare la IPNA Compania „Teleradio-Moldova” pe anii 2013-2014.

29.05.2015

Cu respect, 

Președintele Consiliului de Observatori

Ludmila VASILACHE

Membrii Consiliului de Observatori

Larisa CĂLUGĂRU

Doina DELEU

Petru GROZAVU

Lilia GUREZ

Stela NISTOR

Vitalie ȚAPEȘ”
S-a propus de a sesiza Procuratura Generală a Republicii Moldova cu privire la Raportul auditului conformității gestionării fondurilor publice asociat auditului situațiilor financiare la IPNA Compania „Teleradio - Moldova” pe anii 2013-2014, efectuat de Curtea de Conturi a Republicii Moldova și publicat în Monitorul Oficial al Republicii Moldova nr. 124-130 din 22 mai 2015.
S-a votat: „Pentru” – 7 voturi (L. Călugăru; D. Deleu; P. Grozavu; L. Gurez; S. Nistor; V. Țapeș; L. Vasilache)
S-a pus la vot încheierea şedinței.

S-a votat: „Pentru” – 7 voturi (L. Călugăru; D. Deleu; P. Grozavu; L. Gurez; S. Nistor; V. Țapeș; L. Vasilache)
Durata şedinţei: 13:00-14:50.

Au semnat:
Preşedintele 
Consiliului de Observatori                                    Ludmila VASILACHE

Secretarul 
Consiliului de Observatori                                    Mariana CERSAC
7

